Antonio Miruzzi

Anton Miruzzi, magħruf ukoll bħala Antonio Miruzzi jew Antonio Maruzzi jew Antonio Meruzzi (10 ta' Marzu 1867 - 23 ta' Ottubru 1944), kien kompożitur u surmast Malti.

 Trobbija u Edukazzjoni 
Anton Miruzzi twieled Il-Furjana nhar l-10 ta' Marzu 1867; ta' età żgħira tilef il-ġenituri tiegħu (Ġużepp u Mikelina née Brincat) u ssieħeb fl-Orfni tal-Belt Valletta. Huwa tgħallem il-mużika taħt zijuh, il-Maestro Pawlu Miruzzi, li kien surmast tal-banda tas-Società Filarmonica Nazionale La Valette. Imbagħad, kompla l-edukazzjoni tiegħu fl-Italja. Wara dan, huwa mar sa Tuneż u waqqaf għaqda mużikali hemmhekk.

Is-sur Miruzzi kien miżżeweġ lil Konċetta née Cauchi.

 Karriera Mużikali 
Is-sur Miruzzi kien midħla sew tal-baned tas-Soċjetà Filarmonika Leone (tar-Rabat (Għawdex)) u La Valette (tal-Belt Valletta), tant li fl-1890 inħatar bħala Surmast-Direttur tal-banda Leone u ukoll bħala Maestro Istruttore tal-alljievi tal-banda La Vallette. Antonio kien magħruf għall-kompożizzjonijiet oriġinali tiegħu, u ukoll kien iħobb jibda u jispiċċa l-progammi tal-kunċerti tiegħu b'xi valz jew polka.

Fl-1891, waqt il-festa ta' San Alwiġi, ġara inċident fejn waqa' mis-siġġu u sofra "ksur serju", skond rapport li hu stess għadda lill-għassa tal-pulizija tar-Rabat (Għawdex).

L-ewwel banda li ħa f'idejh kienet dik tas-Soċjetà Filarmonika Nicolò Isouard tal-Mosta, fl-1894, fejn dam f'din il-kariga sal-1909.

Fl-1897 ġie ċċelebrat il-Ġublew tad-Djamanti tar-Reġina Victoria, u l-baned kollha ta' Malta u Għawdex ħadu sehem. Apparti minn dan, kien hemm ukoll xi baned internazzjonali, fosthom il-banda "La Valette" ta' Tuneż li kien idderieġa is-sur Miruzzi stess.

Fl-1898, huwa waqqaf l-orkestra Mandonolistika La Valette, fi ħdan il-banda La Valette stess, filwaqt li fl-1899 ingħaqad mal-Banda tas-Soċjeta Mużikali San Ġużepp Ħamrun u fl-1900 ingħaqad mal-Banda I Cavalieri di Malta ta' Tas-Sliema.

Waqt programm tal-banda San Ġużepp tal-Ħamrun fl-1905, il-Markiż H. Scicluna ippreżenta rigal tal-fidda lill-Maestro. Huwa rebaħ ukoll premji oħra, anke dawk internazzjonali (ġo Firenze u Perugia).

Fl-1906 huwa ingħaqad mas-Soċjetà Mużikali Każin Banda San Pio X Lija, u dam magħha sas-sena 1926.

Fl-8 ta' Novembru 1910, huwa nħatar bħala Surmast-Direttur tal-Banda tal-Orfni tal-Gvern:"... maestro Antonio Miruzzi è stato nominato direttore della banda dell' Orfanatrofio del Governo."Huwa mexxa ukoll il-Banda tal-Għaqda Mużikali Sant' Andrija ta' Ħal Luqa (1914-1922) u dik tal-Għaqda Mużikali Beland (1919-1932).

L-aħħar programm li dderieġa fi ħdan il-banda San Ġużepp tal-Ħamrun kien nhar it-30 ta' Settembru 1928. Huwa rtira bil-pensjoni nhar l-10 ta' Marzu 1932. Madanakollu, fis-sena 1933 (jiġifieri wara li rtira) huwa rregala marċ għall-festa ta' San Gejtanu (Il-Ħamrun) lill-banda San Ġużepp.

 Kompożizzjonijiet 
Il-kompożizzjonijiet ta' Antonio Miruzzi huma diversi, u jinkludu marċi, valzi, passio doppji, mużika sagra u innijiet. Fosthom insibu:

 Marċ Funebru (1894)
 Marċ "Our President" (1897, iddedikata lill-Avukat Fortunato Mizzi)
 Fantasia "L'Ideale" (li biha rebaħ Diploma tal-Unur)
 Innu "Maria Vergine del Mare" ta' Tas-Sliema
 Innu "Lil Sant' Indrija" ta' Ħal Luqa
 Innu "Lis-Salvatur" ta' Ħal Lija
 Inniijiet tal-baned, fosthom dawk tal-Banda Nicolò Isouard tal-Mosta, Sant' Indrija ta' Ħal Luqa, u San Ġużepp tal-Ħamrun.

Lista iktar kompreħensiva tista' tinstab fis-sors.

 Mewt u Legazija 
Is-sur Miruzzi miet Il-Ħamrun nhar it-23 ta' Ottubru 1944, u kien ingħata funeral fejn fih attendew diversi rappreżentanti ta' għaqdiet mużikali lokali. Tant kienet il-ħbiberija bejn il-baned La Valette u Leone, li jingħad li l-katavru tiegħu ġie merfugħ mis-Sptar ta' Għawdex sal-Knisja Katidrali ta' Għawdex, minn bandisti taż-żewġ baned:"... e' stato trasportato sulle spalle da quattro della banda La Valetee e due della banda Leone."Huwa ħalla warajh għadd ta' kompożizzjonijiet mużikali varji, li ħafna minnhom jistgħu jinstabu fl-arkivji tal-baned lokali.

Jeżistu ukoll żewġ toroq residenzjali, waħda fil-Mosta u oħra ġo Santa Venera, li ġew imsemmijin warajh.

 Referenzi 

Kategorija:Kompożituri Maltin
Kategorija:Twieldu fl-1867
Kategorija:Mietu fl-1944
Kategorija:Surmasti
Kategorija:Twieldu fis-seklu 19
Kategorija:Mietu fis-seklu 20